Աւելորդ կը համարեմ նկարագրութիւնը տալ այն բազմաթիւ հոմերական կռիւներուն, արկածներուն, որոնք եղան պարսից եւ թուրքաց սահմանագլուխներուն վրայ եւ Դերիկի շուրջը: Ատոնք կ’երգուին քիւրտերուն կողմէ: Անոնց մասին կցկտուր գրուածքներ ալ կան: Այստեղ այսքանը կը բաւէ ըսել, որ այդ վայրի մէջ բոյն դրած Նիկոլն ու Վարդանը, Սաքոն եւ Խեչոն, Փոխիկն ու Դարմոն, Չաթոն եւ Շերոն, Գրէն ու Սահակը (ասորիներ) եւ անոնց ընկերները սկիզբը օր չէր անցներ, որ կռիւ չունենային: Այդ կռիւները, ի վերջոյ, յանգեցան ֆետայիներու ազատ երթեւեկին Դիլմանէն-Դերիկ, ինչ որ ե՛ւ մերոնց նպատակն էր (այստեղ կը վերջանայ Ռուբէնի կողմէ վերամշակուած հատուածը):